Margrethe Vestager (RV), 2006-02-08:
For Det Radikale Venstre og for rigtig, rigtig mange mennesker i Danmark er det her en god dag.
Det kan blive en historisk dag, hvor Folketingets flertal træffer beslutninger, der gør det til en realitet, at de unge, som ikke kan gennemføre en ordinær ungdomsuddannelse på grund af deres handicap eller andre særlige behov, faktisk får en rettighed, som gør, at de oplever, at de har lige muligheder.
Det at have lige muligheder er et centralt karakteristikum ved et velfærdssamfund som vores, fordi det gør det muligt for den enkelte selv at være med til at tage ansvar for sit liv og for de muligheder, man har livet igennem.
Den gruppe af unge, som det her forslag henvender sig til, er en gruppe af unge, der netop oplever, at der ikke er lige adgang til uddannelse.
Hvis man ikke kan gennemføre en af de traditionelle ungdomsuddannelser, er man uden rettigheder.
Jeg tror, at de fleste ordførere her kan genkende situationen, hvor unge i den her gruppe må spørge: Hvad skal jeg så, mor?
når de andre har valgt gymnasiet eller handelsskolen eller erhvervsuddannelsen.
De vil være elektrikere, og de vil være tømrere, og de vil være alt muligt mellem himmel og jord, men for den her gruppe af unge er spørgsmålet: Hvad skal jeg?
De møder en lammende tavshed i øjeblikket, fordi det, der er sket, er, at det arbejde, som blev gjort godt i nogle amter og ujævnt i andre, i øjeblikket er blevet decentraliseret til den enkelte kommune.
Derfor er det helt afgørende, at det her forslag vedtages, for det er godt med en rettighed i forhold til den enkeltes talent, ønsker og udgangspunkt.
Vi taler om en helt speciel gruppe, og vi taler også om en gruppe, som der er gode erfaringer med at give tilbud, ikke kun på arbejdsmarkedet, men også når det gælder om at give livskompetencer, som gør, at det bliver muligt for en at mestre sin egen tilværelse.
Det Radikale Venstre har længe forfulgt det mål, som vi forhåbentlig kan finde flertal for i dag, og vi vil naturligvis gerne være med til at finansiere det ved finanslovforhandlingerne i efteråret.
Jeg tror, at det er klart for alle, også med de tidligere års erfaringer, at Det Radikale Venstre naturligvis indgår finanslovforlig der, hvor vi finder det hensigtsmæssigt, og hvor vi kan få indflydelse.
Man skal selvfølgelig ikke glemme, at der faktisk har været gjort et godt og rosværdigt arbejde i nogle amter, og midlerne er der selvfølgelig stadig væk, selv om regeringen givetvis har været i gang med at tørre dem tyndt ud på de 98 kommuner.
Senest har Det Radikale Venstre arbejdet for den her sag i forbindelse med strukturforhandlingerne, og da hed det sig netop, at alle ungdomsuddannelser samles under staten.
Det gælder bare ikke ungdomsuddannelserne for den her gruppe af unge, tværtimod.
For denne gruppe unge er der sket det stik modsatte, nemlig at det er overladt til kommunerne at finde ud af, hvilke tilbud de vil give unge i henhold til lov om specialundervisning for voksne.
Der må man jo sige, at det at sikre kvalitet og ensartethed, hvis det er det, der er brug for, er meget vanskeligt, hvis det er 98 kommuner, der skal stå for det.
Og derfor kan vi varmt støtte forslaget.
Vi synes, det er en god dag og en stor dag, når vi er kommet dertil, at den her gruppe kan få besvaret spørgsmålet: Hvad skal jeg?
med et fuldstændig klart svar: Også du har ret til 3 års uddannelse ud over grundskolen.